o
Derek Prince
Aviomiehet ja isät
Osa 1
Illan aiheemme on "Aviomiehet ja isät".
Se on jaettu neljään puolen tunnin jaksoon.
Ensimmäisen jakson aihe on "Aviomiehet".
Seuraavan jakson nimi on "Isät", mutta aiheet menevät päällekkäin.
Käsittääkseni nykyisin ei ole tärkeämpää aihetta
Kristuksen seurakunnassa kuin aviomiehet ja isät.
Monet teistä tuntenevat tohtori James Dobsonin.
Hän on eturivin perheasiatuntijoita USA:ssa.
Hänen ohjelmiaan radioi noin 400 asemaa.
Hän kirjoitti minulle hiljattain ja kysyi lupaa saada lainata puheitani ja
ilomielin annoin luvan.
Olin sanonut, että päällimmäisin ongelma USA:ssa on luopiomiehet.
Näin ei ehkä ole muissa maissa, mutta
oletan, että sama ongelma on muuallakin.
Miehet ovat luopuneet kahdesta päävastuustaan aviomiehinä ja isinä.
Profetia, joka tuli eräässä kokouksessa,
johon Ruth ja minä osallistuimme pian avioitumisemme jälkeen,
on rohkaissut minua opettamaan tästä aiheesta.
Oli huhtikuu 1979 muistaakseni. Kokouksen aiheena oli perhe-elämä.
Kesken kaiken minulle tuntematon nuori mies astui esiin ja profetoi.
Tuntui siltä, että Jumala kirjasi oman pykälänsä kokouksen asialistalle.
Profetiassa, josta otan vain pääkohdan,
Jumala sanoi, että tähän asti Hänen toimensa noituutta vastaan
ovat olleet vain esitaistelua, mutta tästä lähtien, huhtikuu 1979,
Hän aloittaa suursodan noituutta vastaan.
Ymmärsimme, että Hän haastoi meidät
värväytymään Hänen sotaansa.
Sitten Hän lisäsi: Pääsyy miksi Hän sotii noituutta vastaan on se, että
miljoonia miehiä on sidoksissa noituuteen,
vaikka Hän tarvitsee heitä lopunajan armeijassaan.
Tuosta ajankohdasta lähtien olemme nähneet lukemattomia tilanteita,
jotka ovat vahvistaneet, että tämä pitää paikkansa.
Käsittelen aihetta, joka on Jumalan sydämellä ja
aihe on tärkeä ajallemme.
Puhun nyt aviomiehistä, mutta ensin luon perustaa puhumalla avioliitosta,
koska vain avioliiton myötä miehestä tulee aviomies.
Ellemme ymmärrä Raamatun keskeistä kuvaa avioliitosta
mies ei voi ottaa paikkaansa aviomiehenä.
Niinpä selvitän avioliiton perustotuuksia.
Ensinnäkin tärkein asia: avioliitto on liitto.
Raamatussa on kaksi pääkohtaa, jotka opettavat tästä.
Liitto on pyhin ja velvoittavin sitoutumisen muoto Raamatussa.
Raamatussa on periaate, jonka mukaan
mitään pysyvää suhdetta ei voi perustaa ilman liittoa.
Uskovan suhde Jumalaan perustuu liittoon,
uskovien suhde toisiinsa perustuu liittoon ja
aviomiehen suhde vaimoon perustuu liittoon.
Nämä ovat kolme ihmisille tarkoitettua tärkeintä ja kestävää suhdetta.
Ne kaikki perustuvat liitolle.
Sananlaskut 2:16:n ajatuksena on, että jos otat onkeesi sen viisauden,
se "torjuu vieraan naisen, joka sanoillaan sinua julkeasti viekoittelee.
Hän on hylännyt elämänkumppaninsa, unohtanut Jumalan solmiman liiton".
Miehelleen uskoton nainen on unohtanut ja rikkonut liiton,
jonka hän teki miehen kanssa Jumalan kasvojen edessä.
Jopa Vanhassa Testamentissa avioliitto on miehen ja naisen välinen liitto,
joka on solmittu Jumalan läsnäolossa.
Vanhan Testamentin lopussa, Malakian kirjassa,
Jumala haastaa Israelin ja syyttää kansaa laiminlyönneistä ja
pahoista teoista vaikka he ovat uskovaista väkeä.
Näin Jumala puhuu Malakia 2:ssa.
Kansa valittaa, ettei Jumala vastaa heidän rukouksiinsa.
He sanovat "me rukoilemme alati, olemme aina temppelissä,
Jumala, Sinä et vastaa rukouksiimme".
Jumala sanoo "Kerron pari syytä, miksi en vastaa rukouksiinne".
Tässä yksi niistä, Mal 2:13:
"Te teette pahaa myös toisella tavalla.
Siksi Herra ei katso enää suopeasti uhrilahjaanne
eikä halua ottaa sitä vastaan teidän kädestänne,
vaikka te peitätte Hänen alttarinsa kyynelillä, itkette ja valitatte."
Herra sanoo: "Toittepa mitä uhrilahjoja tahansa
Minä en ota niitä vastaan. Vaikka itkette ja valitatte,
niin en silti vastaa rukouksiinne." Miksi Hän sanoo näin?
"Te kysytte: Miksi? Siksi, että olet hylännyt vaimosi,
vaikka hän on sinun kumppanisi ja kuuluu liiton kansaan sinun kanssasi.
Herra on todistaja teidän välillänne,
sinun ja vaimosi, jonka otit jo nuoruudessasi."
Näin Jumala puhuu ihmisille, jotka harjoittavat uskontoa:
Rukoilittepa miten paljon tahansa,
kävittepä kirkossa miten usein tahansa, mutta
ellette ole uskollisia vaimonne kanssa solmimalle liitolle,
en kuuntele rukouksianne enkä kallista korvaani teidän puoleenne.
Herralle tällaiset ihmiset ovat liitonrikkojia.
Sekä miehelle että naiselle uskottomuus avioliitossa on liiton rikkomista.
Siksi aviorikos on paljon vakavampi synti kuin haureus.
Haureus tunnetaan Raamatussa esiaviollisena seksinä,
moraalittomuutena naimattomien kesken.
Se on moraalittomuutta ja on syntiä, mutta se ei riko liittoa.
Aviorikos on sen sijaan moraalittomuutta, jossa rikotaan liitto.
Siksi aviorikos on paljon vakavampaa kuin haureus.
Liitto on Jumalan salaisuuksia.
Psalmissa 25:14 Herra puhuu liitostaan ja
ihmisistä, joille Hän paljastaa liittonsa.
Kukaan ei voi ymmärtää liittoa raamatullisessa mielessä
muutoin kuin ilmoituksen avulla.
Vain Jumala voi saada meidät ymmärtämään Kirjoituksista
mitä liitto merkitsee. Psalmi 25:14:
"Herra ilmoittaa suunnitelmansa niille, jotka Häntä pelkäävät,
ja he tulevat tuntemaan millainen on Hänen liittonsa."
Jumalan liitto on Hänen salaisuutensa, mutta Hän ilmoittaa sen kenelle?
Niille, jotka pelkäävät Häntä.
Jumalan pelko saa meidät ymmärtämään ja kuulumaan liittoon.
Efe 5:32:ssa Paavali puhuu avioliitosta ja
vertaa sitä Kristuksen ja seurakunnan suhteeseen.
"Tämä (avioliitto) on suuri salaisuus?"
Uuden Testamentin kielessä salaisuus, mysteeri,
ei ollut jotain tuntematonta, koska noihin aikoihin
oli vallalla myös mysteeriuskontoja.
Ne tarjosivat salaisuuksia sille, joka oli otettu
uskontokunnan jäseneksi.
Ellet ollut vihitty jäsen, et tuntenut sen uskonnon salaisuuksiakaan.
Myös avioliitto on salaisuus, jonka tuntee vasta sitten,
kun on vihitty siihen. Jumala vihkii ne, jotka pelkäävät Häntä.
Haluaisin sanoa niille, jotka eivät ole naimisissa, jos täällä on sellaisia,
että voitte lukea kaikki kirjat ja kuunnella kaikki nauhat, mutta
ette koskaan tiedä mitä avioliitto on ennen kuin naimisiin mentyänne.
Avioliitto on todella mysteeri! Hyvä mysteeri.
Katsokaamme lyhyesti periaatteita,
jotka soveltuvat kaikkiin Raamatun liittoihin.
Psalmi 50:4-5.
Jumala puhuu maailmalle:
"Hän (Herra) kutsuu todistajikseen taivaan ja maan,
Hän vaatii kansansa tilille. (Ja sitten Hän sanoo näin:)
Kootkaa luokseni kaikki Minun pyhäni,
jotka ovat uhrein tehneet kanssani liiton."
Keitä ovat Jumalan pyhät? Heprean sanatässä on hasid.
Ehkä olette kuulleet hasidi- juutalaisuudesta?
Nimi juontuu tästä sanasta.
Hasid on joku, joka omistautuu täysin Jumalalle.
Keitä Jumala kutsuu hasidiksi, omiksi pyhikseen?
Mikä on edellytys olla Hänen pyhänsä?
Ne, jotka ovat uhrein tehneet liiton Hänen kanssaan.
Ei ole liittoa ilman uhria. Jokainen liitto pohjautuu uhrille.
Heprean sana "tehdä liitto" ei ole "tehdä" vaan "leikata".
Se viittaa terävään veitseen ja veren vuodattamiseen.
Kun seuraa Raamatun opetusta liitosta, niin huomaa, että
ei ole yhtäkään liittoa ilman uhria eikä uhria ilman vuodatettua verta.
Jokaiseen liittoon kuuluu hengen uhraaminen.
Hep 9:16-17:ssä Paavali kirjoittaa tästä totuudesta.
Huomatkaa, että Raamatussa on vain yksi sana,
joka käännetään vaihtoehtoisesti liitoksi tai testamentiksi.
Mutta itse sana on sama.
Uudessa Testamentissa sana testamentti tarkoittaa uutta liittoa.
Muistakaa myös, että kaikki Jumalan ilmoitukset ovat
kahden liiton muotoisina: Vanha Liitto ja Uusi Liitto.
Tästä ymmärrämme miten tärkeä liitto on.
Missä tahansa Uutta Testamenttia on sana testamentti, se tarkoittaa liittoa.
Meille testamentti tarkoittaa, että se tulee voimaan henkilön kuoltua.
Liittoa emme käsitä samalla tavoin.
Heprealaiskirjeessä sanotaan, että liitto ei ole voimassa
ennen kuin joku on kuollut.
Liitto tulee voimaan vasta kuoleman jälkeen.
On ainakin yksi englanninkielinen käännös, jossa käytetään
sanaa liitto testamentin sijaan. Hep 9:16-17:
"Liitto on myös testamentti, ja
testamentin tekijän kuolema on aina voitava näyttää toteen.
Testamenttihan astuu voimaan vasta sen tekijän kuoltua;
tekijänsä eläessä sitä ei voida koskaan panna täytäntöön."
Kun teet liiton, allekirjoitat oman kuolemantuomiosi.
Kyse on pyhästä asiasta.
Olemme jo todenneet, että avioliitto on liitto ja
liittoa varten tarvitaan uhri.
Niille, jotka uskovat Herraan Jeesukseen Kristukseen,
uhri on jo toimitettu: Jeesuksen uhri ristillä.
Palatkaamme hetkeksi Abrahamiin,
1Mos 15:8, jossa Abraham kysyi Herralta:
"Herra, mistä minä voin tietää, että saan sen omakseni?"
Hän tarkoitti hänelle luvattua maata. Abraham kysyi "mistä tiedän?"
Miten Jumala vastasi hänelle? Tekemällä liiton Abrahamin kanssa.
Toisin sanoen, Jumalan lopullinen sitoutuminen
millä alueella tahansa on liitto.
Kun Jumala on tehnyt liiton, Hän ei voi enempää tehdä.
Liitossa Hän on täysin sitoutunut.
Menemättä yksityiskohtiin, mutta tehdessään liiton,
Jumala ohjeisti Abrahamia tekemään jotain sellaista,
mikä oli tapana Lähi-idässä tuohon aikaan:
uhraamaan eläimiä, koska ilman uhria ei ole liittoa.
Abraham teurasti eläimet, halkaisi ne keskeltä ja
asetti kunkin eläimen puolikkaat vastakkain jättäen tilaa niiden väliin.
Tavan mukaan liitto syntyi kun liiton molemmat osapuolet
kulkivat uhrieläinten puolikkaiden välistä.
Näin Abraham solmi liiton Jumalan kanssa.
Minua siunaa ajatus, että Kaikkivaltiaalla Jumalalla on näin
läheinen suhde ihmiseen.
Abraham solmi liiton Jumalan kanssa
kulkemalla uhrieläinten puolikkaiden välistä.
Luvun lopussa sanotaan: "Auringon laskettua tuli pilkkopimeä,
ja silloin näkyi pätsin savuava roihu ja soihdun lieska,
joka liikkui uhrilihojen välissä."
Siinä oli Jumala itse joka tuli solmimaan liiton Abrahamin kanssa.
Jumala, Pyhä Henki, liikkui uhrilihojen välissä
roihuavana pätsinä ja soihdun lieskana.
Näin Jumala ja Abraham solmivat liiton keskenään uhraamalla.
Mitä tarkoittaa liikkua uhrilihojen välissä?
Se tarkoittaa, että kun näet uhratut kuolleet eläimet,
sanot: "Tuo kuolema oli minun kuolemani.
Tästä lähtien kiellän itseni ja elän hänelle, jonka kanssa olen liitossa."
Abrahamkielsi itsensä ja eli liitossa Jumalan kanssa.
Huomaa myös, että Jumalakin kielsi itsensä
elääkseen liitossa Abrahamin kanssa.
Kun he nyt olivat liitossa keskenään
kumpikin saattoi vaatia itselleen mitä tahansa toisen omaa.
Myöhemmin tämän liiton perusteella Herra sanoi Abrahamille:
"Haluan ainoan poikasi Isakin, jota rakastat. Uhraa hänet."
Abraham piti liiton. Hän ei väittänyt vastaan eikä viivytellyt.
"No niin, Herra. Tässä olen. Menen nyt uhripaikalle uhraamaan."
Te tunnette kertomuksen. Aivan viime hetkellä,
kun Abrahamin käsi oli noussut iskemään puukon poikaansa,
Herra puhui hänelle ja sanoi: "Hyvä on Abraham.
Ei sinun tarvitse tehdä sitä. Nyt tiedän, että pelkäät Jumalaa,
koska olisit uhrannut oman poikasikin Minulle."
Tätä merkitsee liitto. Mutta juttu ei lopu tähän.
Mitä tapahtui 2000 vuotta myöhemmin?
Herra sanoi: "Sinä ja sinun jälkeläisesi tarvitsevat uhrin.
On vain yksi ihminen, joka kelpaa uhriksi, Minun Poikani.
Sinä uhrasit oman poikasi Minulle, nyt Minä uhraan oman Poikani sinulle."
Tässä valossa nähtynä historia todistaa Jumalan liitoista kansansa kanssa.
Emme voi kyllin korostaa liiton tärkeyttä.
Liitto solmitaan uhraamalla, mikä tarkoittaa oman henkensä uhraamista.
Nyt sovellamme tätä avioliittoon.
Kun mies ja nainen avioituvat kristittyinä,
se tapahtuu Jeesuksen ristinuhrin kautta.
Molemmat sanovat Paavalin tavoin:
"Minut on Kristuksen kanssa ristiinnaulittu.
Enää en elä minä vaan Kristus elää minussa."
Otettuaan vastaan Jeesuksen uhrin kumpikin kääntyy katsomaan uhria.
Mies sanoo: "Kun ymmärsin uhrin, minä kuolin ja
uhrasin elämäni eläen nyt puolisolleni. Minä elän nyt hänessä.
Nainen toimii samoin: Kun otin vastaan uhrin, minä kuolin.
En enää elä itselleni vaan hänelle, jonka kanssa olen solminut liiton."
Kumpikin antoi elämänsä toisilleen.
Tämä on kristillisen avioliiton perusta.
Vain tällä perustalla avioliitto voi todella onnistua.
Tämä on aivan toista kuin asenne nykyisin.
Siksi niin moni avioliitto särkyy.
Monet menevät avioon mitä-minä-tästä-saan? -asenteella
eikä liitto toimi.
Raamatullinen asenne on: "mitä minä voin antaa?"
Silloin avioliitto toimii.
Minun pitäisi vetää henkeä ja sanoa, etten todellakaan ole ekspertti,
mutta minulla on hyvä ansioluettelo.
Olin naimisissa ensimmäisen vaimoni kanssa 30 vuotta.
Hän on nyt Herran luona.
Kasvatimme yhdessä yhdeksän adoptiotytärtä.
Avioliittomme ei ollut täydellinen, mutta se oli onnellinen,
onnistunut ja hedelmällinen.
Siihen kohdistui kovia paineita.
Ensimmäiset kaksi vuotta elimme taisteluissa,
joiden tuloksena syntyi Israelin valtio.
Meidän oli paettava kodistamme kahdesti yön selkään
pelastaaksemme henkemme.
Niinpä ei ollut helppoa aloittaa avioelämää.
Olimme kuitenkin yhdessä, Jumala käytti meitä ja palvelimme Häntä.
Jumala käytti meitä siunaukseksi monille.
Kolme vuotta sen jälkeen kun ensimmäinen vaimoni
oli otettu kotiin, menin naimisiin Ruthin kanssa, joka on täällä mukana.
Olemme olleet naimisissa 10 vuotta ja
avioliittomme on ollut oikein onnellinen ja onnistunut.
Avioliittomme kautta Jumala on synnyttänyt julistustoiminnan,
joka ulottuu lähes kaikkialle maailmaan Jumalan Sanan avulla.
En siis tarjoile teille teoriaa kun puhun avioliitosta. Ymmärrättekö?
Ei ole täydellistä aviomiestä.
Ehkä on täydellinen aviovaimo. En tiedä.
En kuitenkaan opeta vain teoriaa.
Olen kokenut käytännössä sen mitä opetan. Se toimii.
Avioliitto, joka ei perustu Raamattuun, näyttää päätyvän onnettomuuteen.
Mikään sukupolvi kautta historian ei ole kokenut niin monta
onnetonta avioliittoa ja rikkinäistä kotia kuin meidän sukupolvemme.
Syynä on väärä lähestymistapa.
"Mitä minä voin saada?" pikemminkin kuin "mitä minä voin antaa?
Tiedättekö mitä Jeesus sanoi? On autuaampaa tehdä mitä?
Antaa kuin ottaa. Tämä pitää paikkansa avioliitossa.
Antaja saa täyden siunauksen.
Mikä on Jumalan tarkoitus avioliitossa?
1 Mos 2:24. Korostan, että avioliitto oli Jumalan idea.
Aatami ei keksinyt avioliitoa. Hän ei edes tiennyt koko asiasta.
Hän ei tiennyt tarvitsevansa vaimoa. Jumala suunnitteli kaiken.
Jumala sääti avioliiton säännöt.
Avioliiton perimmäinen tarkoitus on lähtöisin Jumalalta.
Raamatun mukaan avioliitto on jumalallista alkuperää.
Se ei ole ihmisten sopimus vaan jumalallinen asetus.
Sen tarkoitus on ykseys.
Jälleen törmäämme tuttuun Raamatun faktaan.
Miesten ja naisten tai miesten ja miesten ykseydelle on
vain yksi perusta, ja se on liitto. Ilman liittoa ei ole kestävää ykseyttä.
Näin Jumala sanoi avioliitosta, 1 Mos 2: 24:
"Siksi mies jättää isänsä ja äitinsä ja liittyy vaimoonsa,
niin että he tulevat yhdeksi lihaksi."
Tarkoitus on ykseys.
Vanha kuningas Jaakon käännös sanoo:
Mies jättäköön isänsä ja äitinsä ja kuulukoon vain vaimolleen.
Pidän tästä ilmaisusta.
Avioliiton avainsanat ovat: jätä ja kuulu vain puolisollesi.
Ellet jätä (vanhempiasi) et voi kuulua vain jollekin toiselle.
Ellet halua astua ulos vanhempiesi huostasta ja
aloita kokonaan uudelleen, avioliitto ei toimi.
Anopit ja vanhemmat ovat pilanneet miljoonia avioliittoja
kun he ovat halunneet pitää nuorta paria peukalonsa alla.
Vanhemmat, älkää sekaantuko lastenne avioliittoihin,
koska se ei auta. Ehkä lastenne avioliitto ei mene hyvin,
mutta siihen puuttuminen vain pahentaa asiaa.
Jätä vanhempasi ja kuulu vain puolisollesi.
Monissa kulttuureissa syy epäonnisiin koteihin ja avioliittoihin
on käsitys, että miehen tulee edelleen kuulua isälleen ja äidilleen.
Uskollisuus vanhemmille estää uskollisuuden vaimolle.
Avioliitto ei ole kulttuurin ja tapojen asia.
Avioliittoon liittyy paljon kulttuurisidonnaisuutta ja
Raamattu antaa sille tilaa, mutta Raamatun opetus
avioliitosta ja kodista perustuu kahdelle asialle:
ikuinen jumaluussuhde Isän ja Pojan välillä
ja Jumalan tarkoitus luomisessa. Nämä eivät koskaan muutu.
Olipa kulttuuri, kansallisuus tai kieli mikä hyvänsä,
Jumalan tarkoitus ei muutu.
Nykyisin monet ottavat avioliiton kokeiluna. Se on iso virhe.
Avioliitto on sitoutumista eikä sitoutumista voi kokeilla
eikä kokeilu ole sitoutumista. Ymmärrättekö?
Kun sitoudut johonkin, syntyy hyväksyntä, jota tarvitset.
Ellet sitoudu, et voi vaatia hyväksyntää. Tarvitset uskoa.
On mahdotonta olla Jumalalle mieleen ilman uskoa.
Ei ole muuta perustaa kuin usko.
Ollakseni rehellinen, avioliitto on iso riski.
Ellet ole valmis ottamaan riskiä, parempi pysyä naimattomana.
Haluaisin sanoa vielä jotain.
Näin ei tarvitse olla kaikkien kohdalla, mutta
minä en ole koskaan valinnut vaimoani.
Kummassakin avioliitossani Jumala näytti minulle selvästi ja
yliluonnollisesti kenen kanssa mennä naimisiin.
Hyvä niin, koska Jumala tietää, etten ole hyvä ihmistuntija.
Käsittelen hyvin abstrakteja asioita ja käsitteitä, mutta
ihmissuhteissa minua vedetään helposti höplästä.
Jumala vältti minut hölmöilyltä ja teki päätöksen puolestani.
Kerron vielä täysin omia asioitani.
En ole etsinyt vaimoa mistään muualta kuin Jerusalemista.
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä